Lektionsplan: Vilde vikinger eller bløde bønder?

|  |  |  |  |  |  |
| --- | --- | --- | --- | --- | --- |
| **Lektionsplan** | | | | | |
| **Modul** | **Indholdsmæssigt fokus** | **Færdighedsmål** | **Læringsmål** | **Undervisningsaktivitet** | **Tegn på læring** |
| 1  (2 lektioner) | Introduktion til "Vilde vikinger og bløde bønder"  Hvem var vikingerne? | Eleven kan redegøre for brug af fortiden i argumentation og handling | Eleven kan   * Med udgangspunkt i sin forforståelse komme med et forslag til, hvordan en viking ser ud * Fortælle sine klassekammerater om den viking han/hun har produceret * besvare lærerstillede spørgsmål til en film * samtale om indholdet af teksten "Vikingetiden" | * Se klippet ”Vikingetiden – vikingerne og deres verden” * Eleverne skal derefter tegne deres egen viking ud fra, hvordan de forestiller sig en viking * Lad eleverne gå en ”walk and talk”-runde, hvor de taler om, hvordan man kan se, at det er en viking. De skal se på tøj og hår m.m. (Se bilag 1) * Se klippet "3D animation af vikingetidens kongsgård ved Tissø" på klassen. * Eleverne skal arbejde med spørgsmål til klippene. Spørgsmålene besvares i grupper efter CL-strukturen "Quiz og Byt" (bilag 2) for beskrivelse. * Eleverne læser og arbejder med teksten "Vikingetiden". Brug CL strukturen: "Rollelæsning" (bilag 3) * Eleverne skal arbejde med spørgsmål til teksten: Spørgsmålene besvares i grupper efter CL strukturen "Quiz og Byt." Spørgsmål: Hvordan fremstilles vikingerne i teksten? Hvorfor sluttes der af med at fortælle, at vikingerne ikke altid kun var nogle, der plyndrede og drog på togter? Der samles efterfølgende fælles op på klassen |  |
| 3  (1 lektion) | Mennesket i vikingetiden | Eleven kan analysere konstruktion og brug af historiske fortællinger med samtids- og fremtidsrettet sigte | Eleven kan   * Argumentere for valg af svar til spørgsmål stillet af læreren * Diskutere de forskellige udsagn, der kommer frem i teksterne og de små filmklip | * Lad eleverne læse teksten "Hvordan så vikinger ud?” og se de små filmklip undervejs. * Arbejde med tekst og filmklip med CL-strukturen "Møde på Midten" (bilag 4). * Opsamling på klassen, hvor hver gruppe på skift fremfører deres hovedpointer. |  |
| 4  (1 lektion) | Ibn Fadlans opfattelse af vikingerne | Eleven kan analysere konstruktion og brug af historiske fortællinger med samtids- og fremtidsrettet sigte | Eleven kan   * Sammenligne forskellige kilders måder at beskrive vikingerne på * Redegøre for kildens ophavssituation og evt. Kildens udfald på baggrund af ophavssituationen * Give forklaringer på hvorfor der er forskel på fortællingerne | * Eleverne skal læse uddrag af Ibn Fadlans beskrivelse af vikingernes skikke og sammenligne den med de andre tekster og filmklip, de har arbejdet med i forløbet. Samtidig skal de på klassen tale om de forskelle, der er i kildernes beskrivelse af vikingerne. * Eleverne skal arbejde kildekritisk, stille spørgsmål ved kildens ophavssituation fx skal de spørge ind til, hvornår kilden er fra, hvem har skrevet den og i hvilken sammenhæng? |  |
| 5  (1 lektion) | Opsamling på de tidligere timer med fokus på, at få en diskussion i gang omkring de forskellige måder vikingerne fremstilles på i klippene og teksterne. | Eleven kan redegøre for brug af fortiden i argumentation og handling | Eleven kan   * Producere en ny tegning, der viser deres forståelse af ”Vikingen” * Redegøre for de ændringer de og andre har lavet på deres vikinger * Argumentere for, hvorfor de har ændret deres viking * Forklare hvilke kilder der ligger til grund for deres viking | * Eleverne skal igen lave deres egen viking * Derefter skal de sammenligne ham/hende med den første viking de lavede. * Lad dem fortælle til sidemanden, hvorfor de evt. har ændret opfattelse mht. hvordan vikingen nu ser ud. * Lad dem endvidere forklare, hvilke kilder der ligger bag deres nye opfattelse. Brug CL strukturen "Karrusel – feedback” |  |

# Forslag til:

## Bevægelse

Walk and talk, Quiz og Byt, Karrusel - feedback

## Nærområdet som læringsrum

Hvor kan man finde spor af vikingerne i vores hverdag? For eksempel i det lokale supermarked på forskellige madvarer? I fjernsynet? På skolen (mange skoler har vægmalerier, hvor historiske perioder og personer skildres.)

# Øvrige gode råd og kommentarer

Forløbet er kort, men kan med fordel gøres længere og bredes mere ud. For eksempel kan man inddrage nazisternes brug af vikingen i deres propagandakampagner, 1800-tallets skildringer af den blide og bløde bondeviking og i dag, hvor vikingen igen ofte skildres som den seje og krigeriske viking.

Til mange af opgaverne bruges der CL-strukturer, så det vil være en fordel at skaffe sig bogen *Cooperative Learning* af Spencer Kagan og Jette Stenlev. Dog bliver strukturerne også beskrevet i bilaget. Alle strukturerne er lavet ud fra, at eleverne arbejder i grupper. Grupperne er sat sammen på en bestemt måde efter elevernes færdigheder, hvis man følger principperne for CL. Læs dog gerne om principperne for team sammensætning i bogen om CL.

Eleverne har på forhånd lavet deres version af en viking. Aktiviteten laves først i forløbet og igen sidst i forløbet.

Bilag 1: Walk and Talk

Eleverne har på forhånd lavet deres version af en viking. Aktiviteten laves først i forløbet og igen sidst i forløbet.

Eleverne går rundt to og to med deres viking og fortæller om ham eller hende.

Bilag 2: Quiz og Byt

Hver elev har et kort med et spørgsmål på. Alle spørgsmål er forskellige. Eleverne rejser sig, går rundt imellem hinanden og finder en partner. Partner A stiller sit spørgsmål og partner B svarer. Partner A hjælper eller roser, og der byttes roller. Partnerne bytter kort og finder en ny partner.

Spørgsmålene kan lyde sådan:

* Hvordan er kongsgården indrettet?
* Hvem boede i kongsgården?
* Hvor mange boede i kongsgården?
* Hvorfor lå den, der hvor den gjorde?

**Spørgsmål, der skal besvares:**

Hvordan var vikingebyen ved Tissø indrettet?

Hvordan var vikingens hverdag ved Tissø kongsgård?

Hvor rejste vikingerne hen?

Hvilken europæisk by blev grundlagt af vikingerne?

Hvordan kan man se, at vikingerne har handlet med andre folk?

Hvad siges der i klippet, at vikingerne især var gode til?

Bilag 3: Rollelæsning

Der er fire roller: Oplæser, Referent, Overskriftsmester og Sammenhængsmester

Oplæseren læser første afsnit, og referenten giver et referat af det vigtigste indhold. Overskriftsmesteren finder en passende overskrift til afsnittet, som han eller alle skriver ned. Sammenhængsmesteren forklarer sammenhængen med det forudgående eller prøver at forudsige, hvad der følger. Rollerne roterer med uret og næste afsnit læses.

Bilag 4: Møde på Midten

Hvert team får udleveret et A3 ark, som har et felt til hvert teammedlem og et fælles felt i midten.

Læreren stiller opgave eller spørgsmål, og alle teammedlemmer skriver i deres eget felt så mange svar, som de kan inden for tidsrammen. Teamet starter ordet rundt med, at teammedlem 1 forklarer sit første svar. Hele teamet diskuterer svaret. Hvis teamet er enige om, at svaret er godt, skriver teammedlem 1 en fælles formulering af dette svar i midterfeltet. Teammedlem 2 forklarer sit første svar osv. Der fortsættes med ordet rundt, til alle svar er diskuteret.

Spørgsmål kan lyde sådan:

* Hvad var karakteristisk for en vikings udseende?
* Hvordan ville en viking se ud i dag?
* Hvad var typisk for en vikings påklædning?

Bilag 5: Karrusel – feedback

Grupperne udstiller deres produkter rundt omkring i lokalet. Hver viking har vedhæftet et ark til feedback. Grupperne forlader deres egen viking og roterer med uret til det næste. I et bestemt antal minutter diskuterer gruppen deres syn på vikingen, og de diskuterer, hvilke kilder der ligger til grund for den enkelte viking. Når de er blevet enige, skriver gruppemedlem 1 gruppens feedback på feedbackarket. Når tiden er gået, roterer alle grupper med uret til det næste produkt og gør det samme igen, dog er det denne gang gruppemedlem 2, der skriver. Der fortsættes til gruppen når sin egen viking, eller læreren siger stop. Grupperne vender tilbage til deres egen viking, og diskuterer den feedback, de har fået fra de andre grupper.